Magnus, Dei gracia rex Suecie, Noruegie et Scanie, vniuersis presentes litteras inspecturis salutem in Domino sempiternam. Constare volumus euidenter, quod nos fideli nostro Gerardo Skøttu, aduocato nostro Aboensi, presencium exhibitori, et ejus heredibus bona nostra personalia et aduenticia, videlicet curiam nostram in Rimo, Aboensis dyocesis, cum omnibus et singulis dicte curie adiacenciis, colonis, agris, pratis, pascuis, siluis, piscariis, humidis et siccis, conjunctis et diuersis, longe vel prope positis, quomodocunque nominatis, pro mille marcis denariorum Sueuorum, in quibus nos ex iusto debito ipsi Gerardo obligati veraciter tenebamur, dimittimus per presentes jure perpetuo possidendam; transferentes in ipsum Gerardum et eius veros heredes plenam proprietatem et merum dominium dicta bona regendi, possidendi, tenendi, locandi, arrendandi, vendendi ac, quomodoqunque voluerint, libere ordinandi, heredum vel successorum nostrorum seu cuiusuis alterius impeticione de cetero non obstante. Datum Reualie anno Domini m°ccc°l, dominica secunda aduentus eiusdem, sub sigillo nostro.